**मन्मथनाथ गुप्त** (जन्म: ७ फ़रवरी १९०८ - मृत्यु: २६ अक्टूबर २०००) भारतीय स्वतन्त्रता संग्राम के एक प्रमुख क्रान्तिकारी तथा सिद्धहस्त लेखक थे। उन्होंने हिन्दी, अंग्रेजी तथा बांग्ला में आत्मकथात्मक, ऐतिहासिक एवं गल्प साहित्य की रचना की है। वे मात्र १३ वर्ष की आयु में ही स्वतन्त्रता संग्राम में कूद गये और जेल गये। बाद में वे हिन्दुस्तान रिपब्लिकन ऐसोसिएशन के सक्रिय सदस्य भी बने और १७ वर्ष की आयु में उन्होंने सन् १९२५ में हुए काकोरी काण्ड में सक्रिय रूप से भाग लिया। उनकी असावधानी से ही इस काण्ड में अहमद अली नाम का एक रेल-यात्री मारा गया जिसके कारण ४ लोगों को फाँसी की सजा मिली जबकि मन्मथ की आयु कम होने के कारण उन्हें मात्र १४ वर्ष की सख्त सजा दी गयी। १९३७ में जेल से छूटकर आये तो फिर क्रान्तिकारी लेख लिखने लगे जिसके कारण उन्हें १९३९ में फिर सजा हुई और वे भारत के स्वतन्त्र होने से एक वर्ष पूर्व १९४६ तक जेल में रहे
। स्वतन्त्र भारत में वे योजना, बाल भारती और आजकल नामक हिन्दी पत्रिकाओं के सम्पादक भी रहे। नई दिल्ली स्थित निजामुद्दीन ईस्ट में अपने निवास पर २६ अक्टूबर २००० को दीपावली के दिन उनका जीवन-दीप बुझ गया।

संक्षिप्त जीवन परिचय
--------------------

मन्मथनाथ गुप्त का जन्म ७ फ़रवरी सन् १९०८ ई. को वाराणसी में हुआ। उनके पितामह (दादा जी) आuद्यानाथ गुप्त बंगाल छोडकर सन् १८८० में ही हुगली से बनारस आ गये थे। मन्मथनाथ के पिता वीरेश्वर गुप्त पहले नेपाल के विराट नगर में प्रधानाध्यापक थे बाद में वे बनारस आ गये। मन्मथ की पढाई-लिखाई दो वर्ष तक नेपाल में हुई फिर उसे काशी विद्यापीठ में दाखिल करा दिया गया।

कच्ची आयु में ही क्रान्तिकारी
-----------------------------

क्रान्तिकारी आन्दोलन के एक क्रियाशील सदस्य रहे, जिन दिनों की चर्चा बाद में उन्होंने अपनी पुस्तक 'क्रान्तियुग के संस्मरण' (प्रकाशन वर्ष: 1937 ई0) में की है। वे संस्मरण इतिहास के साथ-साथ अकाल्पनिक गद्य-शैली के अच्छे नमूने भी हैं। आपने क्रान्तिकारी आन्दोलन का एक विधिवत इतिहास भी प्रस्तुत किया है - *भारत में सशस्त्र क्रान्तिकारी चेष्टा का इतिहास* (प्रकाशन वर्ष:1939 ई.)।

साहित्यिक अवदान
---------------

गुप्त जी ने साहित्य की विभिन्न विधाओं में लिखा है। आपके प्रकाशित ग्रन्थों की संख्या 80 के लगभग है। कथा साहित्य और समीक्षा के क्षेत्र में आपका कार्य विशेष महत्व का है। *बहता पानी* (प्रकाशन वर्ष: 1955 ई.) उपन्यास क्रान्तिकारी चरित्रों को लेकर चलता है। समीक्षा-कृतियों में *कथाकार प्रेमचंद* (प्रकाशन वर्ष: 1946ई.), *प्रगतिवाद की रूपरेखा* (प्रकाशन वर्ष: 1953 ई.) तथा *साहित्य, कला, समीक्षा* (प्रकाशन वर्ष: 1954 ई.) की अधिक ख्याति हुई हैं।

प्रमुख पुस्तकें
---------------

मन्मथ जी की जो पुस्तकें चर्चा में रहीं उनके नाम इस प्रकार हैं

* They Lived Dangerously - Reminiscences of a Revolutionary (मूलत: अंग्रेजी में 1969 का संस्करण)
* भारतीय क्रान्तिकारी आन्दोलन का इतिहास (संशोधित संस्करण:1993)
* History of the Indian Revolutionary Movement (उपरोक्त पुस्तक के 1972 वाले संस्करण का अविकल अंग्रेजी अनुवाद)
* Gandhi and His Times (1982)
* Bhagat Singh and His Times (मूलत: अंग्रेजी में)
* आधी रात के अतिथि
* कांग्रेस के सौ वर्ष
* दिन दहाड़े
* सर पर कफन बाँध कर
* तोड़म फोड़म
* अपने समय का सूर्य:दिनकर
* शहादतनामा

मनोविश्लेषण में रुचि
--------------------

मनोविश्लेषण में आपकी काफ़ी रुचि रही है। आपके कथा-साहित्य और समीक्षा दोनों में ही मनोविश्लेषण के सिद्धांतों का आधार ग्रहण किया गया है। काम से संबंधित आपकी कई कृतियाँ भी हैं, जिनमें से 'सेक्स का प्रभाव' (प्रकाशन वर्ष: 1946 ई.) विशेष रूप से उल्लेखनीय है। बाद में वे भारत सरकार के प्रकाशन विभाग से भी सम्बद्ध रहे और आजकल पत्रिका का सम्पादन किया।

भारत और विश्व साहित्य संगोष्ठी में शिरकत
----------------------------------------

विज्ञान भवन, नई दिल्ली में "भारत और विश्व साहित्य पर प्रथम अन्तर्राष्ट्रीय संगोष्ठी" में मन्मथनाथ गुप्त भी उपस्थित थे। एक भारतीय प्रतिनिधि ने जब उनके नेता राम प्रसाद 'बिस्मिल' पर **कलम और पिस्तौल के पुरोधा - पं० रामप्रसाद 'बिस्मिल'** शीर्षक से एक शोधपत्र प्रस्तुत किया तो मन्मथ जी बहुत खुश हुए और उन्होंने उसे शाबाशी देते हुए कहा - "क्रान्त जी ने तो आज साहित्यकारों की संसद में भगत सिंह की तरह विस्फोट कर दिया!"

सन्दर्भ
-------

1. ↑  आशारानी व्होरा *स्वाधीनता सेनानी लेखक पत्रकार* प्रतिभा प्रतिष्ठान नई दिल्ली पृष्ठ-२३९
2. ↑  डॉ॰'क्रान्त'एम०एल०वर्मा *स्वाधीनता संग्राम के क्रान्तिकारी साहित्य का इतिहास* २००६ प्रवीण प्रकाशन नई दिल्ली (भाग-दो) पृष्ठ-५७० ISBN 81-7783-122-4
3. ↑  वर्मा, धीरेन्द्र (१९८५). *हिन्दी साहित्य कोश भाग-२*. वाराणसी, भारत: ज्ञानमंडल लिमिटेड, वाराणसी, उ.प्र. पृ॰ ४२८-४२९. पाठ "editor: "की उपेक्षा की गयी (मदद); `|access-date=` दिए जाने पर `|url= भी दिया जाना चाहिए` (मदद)
4. ↑  **India and world literature** अभय मौर्य, 1990, भारतीय सांस्कृतिक सम्बन्ध परिषद, नई दिल्ली

इन्हें भी देखें
---------------

* काकोरी काण्ड
* राम प्रसाद 'बिस्मिल'

बाहरी कड़ियाँ
-------------

* मन्मथनाथ गुप्त (हिन्दी के गौरव)
* They lived dangerously: reminiscences of a revolutionary (गूगल बुक्स)
* Gandhi and his times (गूगल बुक्स)
* History of the Indian revolutionary movement (गूगल बुक्स)
* Bhagat Singh and his times (गूगल बुक्स)
* **India and world literature** अभय मौर्य, 1990, भारतीय सांस्कृतिक सम्बन्ध परिषद, नई दिल्ली

| * दे
* वा
* सं
बाल साहित्य |
| --- |
| **बाल साहित्यकार** 'अ' से 'त' तक (नाम वर्ण क्रम में) |  अयोध्या सिंह उपाध्याय हरिऔध •  अब्दुल रहमान सागरी •  अली शेर अली • अरविंद कुमार•  अश्वघोष •  अब्दुल मलिक खान •  अनंतप्रसाद रामभरोसे •  अशोक रंजन सक्सेना•  अनवारे इस्लाम • अशोक चक्रधर •  अहद प्रकाश •  अजय प्रसून •  अजय जनमेजय •  अखिलेश श्रीवास्तव चमन •  अरविन्द बख्शी •  अरविन्द राज • अभिरंजन कुमार •  अरशद खान • अंशु शुक्ल •  आनंदीप्रसाद श्रीवास्तव • आरसीप्रसाद सिंह •  आजाद रामपुरी •  आर.पी. सारस्वत •  आसिम पीरजादा •  इंदिरा परमार • कृष्ण शलभ • चन्द्रपालसिंह यादव मयंक • गोपीचन्द नारंग • इन्दिरा गौड़ \* जाकिर अली रजनीश \* ओमप्रकाश कश्‍यप |
| **बाल साहित्यकार**'थ' से 'म' तक (नाम वर्ण क्रम में) | दामोदर अग्रवाल • दिविक रमेश \* देवांशु वत्स• देवेन्‍द्र कुमार देवेश \*द्वारिका प्रसाद माहेश्वरी • निरंकार देव सेवक\* नागेश पांडेय 'संजय' \* प्रकाश मनु \* मन्मथनाथ गुप्त |
| **बाल साहित्यकार**'य' से 'ह' तक (नाम वर्ण क्रम में) | योगेन्द्र कुमार लल्ला •  रमाकान्त • सुनयना अवस्थी \* हरिकृष्‍ण देवसरे |
| बाल पत्रिकाओ़ के प्रमुख पात्र | चाचा चौधरी• साबू• नताशा• चीकू• ढब्बू जी• बिल्लू• पिंकी• नागराज• सुपर कमाण्डो ध्रुव |